KOMISIJOS SPRENDIMAS
2005 m. lapkričio 8 d.
dėl gyvūnų sveikatos apsaugos priemonių nuo kiaulių vezikulinės ligos Italijoje
(pranešta dokumentu Nr. C(2005) 4273)
(Tekstas svarbus EEE)
(2005/779/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos direktyvą 90/425/EEB dėl Bendrijos vidaus prekyboje tam tikrais gyvūnais ir produktais taikomų veterinarinių ir zootechninių patikrinimų, siekiant užbaigti vidaus rinkos kūrimą (1), ypač į jos 10 straipsnio 4 dalį,
kadangi:
(1)
Kiaulių vezikulinės ligos protrūkiai buvo nustatyti kai kuriuose Italijos regionuose.
(2)
Italija ėmėsi priemonių kovai su protrūkiais pagal 1992 m. gruodžio 17 d. Tarybos direktyvą 92/119/EEB, nustatančią Bendrijos bendrąsias tam tikrų gyvūnų ligų kontrolės priemones ir konkrečias priemones nuo kiaulių vezikulinės ligos (2).
(3)
Italija taip pat ėmėsi papildomų kiaulių vezikulinės ligos likvidavimo ir stebėsenos priemonių visoje savo teritorijoje. Šios priemonės yra nustatytos metinėse kiaulių vezikulinės ligos likvidavimo ir stebėsenos programose, Italijos pateiktose ir patvirtintose remiantis 1990 m. birželio 26 d. Tarybos sprendimo 90/424/EEB dėl išlaidų veterinarijos srityje (3) 24 straipsnio 6 dalimi, 29 ir 32 straipsniais.
(4)
2004 m. lapkričio 30 d. Komisijos sprendimu 2004/840/EB, patvirtinančiu 2005 metams valstybių narių pateiktas tam tikrų gyvūnų ligų likvidavimo ir stebėsenos bei patikrinimo, kurio tikslas yra zoonozių prevencija, programas ir nustatančiu Bendrijos finansinio įnašo dydį (4), buvo patvirtinta Italijos pateikta kiaulių vezikulinės ligos likvidavimo ir stebėsenos programa 2005 metams.
(5)
Metinėse kiaulių vezikulinės ligos likvidavimo ir stebėsenos programose nustatytomis priemonėmis siekiama kiaulių ūkius pripažinti neužsikrėtusiais kiaulių vezikuline liga ir užtikrinti, kad visi Italijos regionai gautų tokį statusą. Į šią programą taip pat yra įtrauktos taisyklės, susijusios su gyvų kiaulių iš ne tą patį statusą kiaulių vezikulinės ligos atžvilgiu turinčių regionų ir ūkių judėjimu ir prekyba jomis.
(6)
Gavus visų į likvidavimo ir stebėsenos programą įtrauktų ūkių kiaulių pakartotinai paimtų mėginių ir tyrimų teigiamus rezultatus, daugelis Italijos regionų, išskyrus Abrucus, Kampaniją, Kalabriją ir Siciliją, buvo pripažinti neužsikrėtusiais kiaulių vezikuline liga.
(7)
Tačiau atsižvelgiant į ligos pobūdį ir į tai, kad ji išliko kai kuriuose Italijos regionuose, neužsikrėtusiais kiaulių vezikuline liga pripažintuose regionuose reikėtų toliau stebėti, kad būtų galima nustatyti kiaulių vezikulinę ligą ankstyvoje stadijoje.
(8)
Padėtis užsikrėtusiais kiaulių vezikuline liga pripažintuose regionuose taip pat gali kelti grėsmę kitų Italijos regionų kiaulių ūkiams dėl prekybos gyvomis kiaulėmis. Todėl kiaulės neturėtų būti vežamos iš užsikrėtusiais kiaulių vezikuline liga pripažintų regionų į kitus Italijos regionus, išskyrus kiaules iš tam tikras sąlygas atitinkančių ūkių.
(9)
Kiaulės neturėtų būti vežamos iš užsikrėtusiais kiaulių vezikuline liga pripažintų regionų į kitas valstybes nares. Kiaules neužsikrėtusiais kiaulių vezikuline liga pripažintuose regionuose būtų galima vežti tik iš neužsikrėtusiais ta liga pripažintų ūkių.
(10)
Šiame sprendime nustatytos taisyklės turėtų būti taikomos nepažeidžiant Direktyvoje 92/119/EEB nustatytų taisyklių. Reikėtų nustatyti sąvokos „kiaulių surinkimo centras“ apibrėžimą, kuris skirtųsi nuo apibrėžimo, nustatyto 1964 m. birželio 26 d. Tarybos direktyvoje 64/432/EEB dėl gyvūnų sveikatos problemų, turinčių įtakos Bendrijos vidaus prekybai galvijais ir kiaulėmis (5).
(11)
Dėl skaidrumo reikėtų Bendrijos lygiu nustatyti kiaulių ūkiams ir regionams taikomas taisykles, susijusias su kiaulių vezikuline liga ir su gyvų kiaulių judėjimu iš skirtingą statusą ligos atžvilgiu turinčių ūkių ir regionų bei prekyba jomis.
(12)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
I SKYRIUS
DALYKAS, TAIKYMO SRITIS IR APIBRĖŽIMAI
1 straipsnis
Dalykas ir taikymo sritis
Šiuo sprendimu yra nustatomos gyvūnų sveikatos apsaugos taisyklės nuo kiaulių vezikulinės ligos Italijos regionams, kurie yra pripažinti užsikrėtusiais kiaulių vezikuline liga, ir regionams, kurie yra pripažinti neužsikrėtusiais kiaulių vezikuline liga.
2 straipsnis
Apibrėžimai
Šiame sprendime:
1)
vartojamos Direktyvoje 92/119/EEB pateiktos sąvokos;
2)
„kiaulių surinkimo centras“ - tai prekybininko patalpos, į kurias ir iš kurių įsigytos kiaulės reguliariai vežamos per 30 dienų nuo įsigijimo.
II SKYRIUS
ITALIJOS REGIONŲ IR ŪKIŲ PRIPAŽINIMAS NEUŽSIKRĖTUSIAIS
3 straipsnis
Regionų pripažinimas
1. I priede išvardyti Italijos regionai yra pripažįstami neužsikrėtusiais kiaulių vezikuline liga.
2. II priede išvardyti Italijos regionai yra pripažįstami užsikrėtusiais kiaulių vezikuline liga.
4 straipsnis
Ūkių pripažinimas
1. Italija užtikrina, kad laikysis 2-6 dalių nuostatų.
2. Neužsikrėtusiais kiaulių vezikuline liga pripažintuose regionuose kiaulių ūkis gali būti pripažįstamas neužsikrėtusiu, jeigu:
a)
du kartus 28-40 dienų intervalu buvo paimta mėginių serologiniams tyrimams iš pakankamo veislinių kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliautinumo intervalu, o bandymų rezultatai buvo neigiami, ir
b)
tuo atveju, kai veislinės kiaulės laikomos ūkiuose, esančiuose neužsikrėtusiais kiaulių vezikuline liga pripažintuose regionuose, visos į tuos ūkius perkeltos kiaulės yra iš neužsikrėtusių ta liga ūkių.
3. Užsikrėtusiais kiaulių vezikuline liga pripažintuose regionuose kiaulių ūkis gali būti pripažįstamas neužsikrėtusiu, jeigu du kartus 28-40 dienų intervalu buvo paimta mėginių serologiniams tyrimams iš pakankamo veislinių kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliautinumo intervalu, o bandymų rezultatai buvo neigiami.
4. Neužsikrėtusiais kiaulių vezikuline liga pripažintas kiaulių ūkis išlaiko tą statusą, jeigu:
a)
mėginių ėmimo ir patikrinimo procedūros yra atliekamos remiantis 5 straipsnio 1 dalimi ir 6 straipsniu, o rezultatai yra neigiami, ir
b)
į tuos ūkius perkeltos kiaulės yra iš neužsikrėtusiais kiaulių vezikuline liga pripažintų ūkių.
5. Ūkio pripažinimas neužsikrėtusiu kiaulių vezikuline liga:
a)
yra sustabdomas, jeigu nustatomas ir kitais tyrimais patvirtinamas teigiamas serologinių tyrimų rezultatas, iki tos kiaulės paskerdimo oficialiai prižiūrint, arba
b)
atšaukiamas, jei nustatyti du ar daugiau teigiamų serologinių tyrimų rezultatai.
6. Kiaulių ūkis vėl pripažįstamas neužsikrėtusiu kiaulių vezikuline liga, jeigu buvo atliktos 2 ir 3 dalyse nustatytos mėginių ėmimo ir patikrinimo procedūros, o rezultatai buvo neigiami.
III SKYRIUS
PRIEŽIŪRA
5 straipsnis
Priežiūra neužsikrėtusiais kiaulių vezikuline liga pripažintuose regionuose
1. Italija užtikrina, kad mėginių ėmimo ir patikrinimo procedūros, skirtos nustatyti kiaulių vezikulinę ligą, yra atliekamos, kaip nustatyta 2 ir 3 dalyse, neužsikrėtusiais kiaulių vezikuline liga pripažintuose regionuose.
2. Ūkiuose, kuriuose laikomos daugiau kaip dvi veislinės kiaulės, serologiniams tyrimams imamas atsitiktinis mėginys iš 12 veislinių kiaulių arba iš visų kiaulių, jeigu ūkyje yra mažiau negu 12 kiaulių toliau nurodytais intervalais:
a)
vieną kartą per metus, jeigu ūkis kiaules augina iš esmės skerdimui,
b)
du kartus per metus kitais atvejais.
3. Kiaulių surinkimo centre išmatų mėginių ėmimas virusologiniams tyrimams atliekamas vieno mėnesio intervalais iš kiekvieno gardo, kuriame kiaulės yra laikomos.
6 straipsnis
Priežiūra užsikrėtusiais kiaulių vezikuline liga pripažintuose regionuose
1. Italija užtikrina, kad mėginių ėmimo ir patikrinimo procedūros, skirtos nustatyti kiaulių vezikulinę ligą, yra atliekamos, kaip nustatyta 2 ir 3 dalyse, užsikrėtusiais kiaulių vezikuline liga pripažintuose regionuose.
2. Neužsikrėtusiais kiaulių vezikuline liga pripažintiems ūkiams, kuriuose laikomos veislinės kiaulės, ir kiaulių surinkimo centrams yra taikomos 5 straipsnyje nustatytos nuostatos.
3. Neužsikrėtusiais kiaulių vezikuline liga pripažintiems ūkiams, kuriuose nelaikomos veislinės kiaulės, serologiniams tyrimams imamas atsitiktinis mėginys iš 12 kiaulių arba iš visų kiaulių, jeigu ūkyje yra mažiau negu 12 kiaulių. Tačiau ūkio kiaulių mėginiai gali būti imami skerdyklose skerdimo metu.
IV SKYRIUS
GYVŲ KIAULIŲ JUDĖJIMAS ITALIJOJE IR Į KITAS VALSTYBES NARES
I SKIRSNIS
Judėjimas Italijoje
7 straipsnis
Su gyvų kiaulių judėjimu Italijoje susijusios priemonės
1. Italija užtikrina, kad laikysis 2, 3 ir 4 dalių nuostatų, susijusių su gyvų kiaulių judėjimu Italijoje.
2. Kai kiaulės iš užsikrėtusiais kiaulių vezikuline liga pripažintų ūkių perkeliamos į skerdyklą skerdimui, yra imami mėginiai serologiniams tyrimams iš pakankamo kiaulių skaičiaus, iš kurio galima nustatyti kiaulių vezikulinės ligos 5 % paplitimą 95 % pasikliautinumo intervalu.
3. Kiaulių judėjimas iš užsikrėtusiais kiaulių vezikuline liga pripažintų ūkių į kitus ūkius draudžiamas.
4. Kiaulių judėjimas iš užsikrėtusiais kiaulių vezikuline liga pripažintų ūkių į kitus Italijos regionus draudžiamas.
8 straipsnis
Leidžiančios nukrypti nuostatos ir sąlygos
Nukrypstant nuo 7 straipsnio 4 dalies, Italijos valdžios institucijos gali leisti vežti kiaules iš kiaulių ūkių užsikrėtusiais kiaulių vezikuline liga pripažintuose regionuose į kitus Italijos regionus, su sąlyga, kad:
a)
kilmės ūkis buvo pripažintas neužsikrėtusiu kiaulių vezikuline liga ne mažiau kaip du metus be pertrūkio;
b)
per 60 dienų iki pervežimo kilmės ūkis nebuvo apsaugos ar priežiūros zonoje nustačius kiaulių vezikulinės ligos protrūkį;
c)
per 12 mėnesių iki pervežimo į kilmės ūkį nebuvo perkelta kiaulių iš ūkių, įtariamų užsikrėtusiais kiaulių vezikuline liga;
d)
iš kilmės ūkio kiaulių imami mėginiai likus 20-30 dienų iki pervežimo ir atliekami serologiniai tyrimai su pakankamu kiaulių skaičiumi, iš kurio galima nustatyti kiaulių vezikulinės ligos 5 % paplitimą 95 % pasikliautinumo intervalu;
e)
iš paskirties ūkio kiaulių imami mėginiai ne vėliau kaip 28 dieną po atvežimo ir atliekami serologiniai tyrimai su pakankamu kiaulių skaičiumi, iš kurio galima nustatyti kiaulių vezikulinės ligos 5 % paplitimą 95 % pasikliautinumo intervalu. Kiaulių negalima vežti iš paskirties ūkio, kol nebus atliekami testai ir nebus gauti neigiami rezultatai;
f)
gyvuliai yra vežami užplombuotose transporto priemonėse prižiūrint valdžios institucijoms;
g)
už paskirties ūkį atsakingoms veterinarijos tarnyboms apie kiaulių pervežimą pranešama ne vėliau kaip prieš 48 valandas;
h)
kiaulių pervežimui naudotos transporto priemonės yra išvalomos ir dezinfekuojamos oficialiai prižiūrint prieš ir po pervežimo.
II SKIRSNIS
Judėjimas Bendrijoje
9 straipsnis
Gyvų kiaulių išvežimas iš Italijos į kitas valstybes nares
1. Italija užtikrina, kad laikysis 2 ir 3 dalių nuostatų.
2. Kiaulių išvežimas iš užsikrėtusiais kiaulių vezikuline liga pripažintų regionų į kitas valstybes nares draudžiamas.
3. Kiaulės iš neužsikrėtusiais kiaulių vezikuline liga pripažintų regionų į kitas valstybes nares vežamos iš ta liga neužsikrėtusiais pripažintų ūkių.
10 straipsnis
Su sveikatos sertifikatais susiję įsipareigojimai
Italija užtikrina, kad Direktyvos 64/432/EEB 5 straipsnio 1 dalyje nurodyti sveikatos sertifikatai būtų vežami kartu su kiaulėmis, transportuojamomis iš Italijos į kitas valstybes nares remiantis šio sprendimo 8 straipsnio 2 dalimi, kuriuose būtų šis įrašas:
„Gyvuliai, atitinkantys Komisijos sprendimą 2005/779/EB dėl gyvūnų sveikatos apsaugos priemonių nuo kiaulių vezikulinės ligos Italijoje“
V SKYRIUS
ĮSIPAREIGOJIMAS PRANEŠTI
11 straipsnis
Pranešimas Komisijai ir kitoms valstybėms narėms
Italijos valdžios institucijos pateikia tinkamą informaciją apie šio sprendimo taikymą Komisijai ir valstybėms narėms kas šešis mėnesius per Maisto grandinės ir gyvūnų sveikatos nuolatinį komitetą.
VI SKYRIUS
BAIGIAMOSIOS NUOSTATOS
12 straipsnis
Adresatai
Šis sprendimas skirtas valstybėms narėms.
Priimta Briuselyje, 2005 m. lapkričio 8 d.